Kamerater! Gratulerer med dagen!

På 1. mai markerer vi rettferdighet og internasjonal solidaritet.
1.mai er en internasjonal kampdag og festdag for mange verden over.

En dag hvor vi feirer fellesskapet.

1. mai er arbeidernes internasjonale kampdag. Våre verdier, frihet, like muligheter og solidaritet, kjenner ingen landegrenser.

Hva er solidaritet?
Det er et begrep som beskriver en følelse av samhørighet og samhold mellom mennesker eller grupper.
Solidaritet inneholder en grunntanke om å handle ut ifra mer enn en egeninteresse.

* Du kan slåss alene, men de store seirene vinner du ikke. De vinnes sammen med andre.
* Du kan feire alene, men det er ingen fest. Feste gjør vi også sammen med andre. Denne anerkjennelsen, at vi trenger hverandre, er det som har skapt vårt samfunn og vår bevegelse.

Norsk Folkehjelp er fagbevegelsens humanitære solidaritetsorganisasjon. 1. mai-aksjonen er en årlig innsamlingsaksjon i regi av Folkehjelpa og arbeiderbevegelsen. Årets aksjon heter “Folk forandrer verden – men ikke alene”. Årets aksjon fokuser på demokrati og organisasjonsrett.

Det er et budskap vi gjerne slutter oss til.

Når folk organiserer seg får de makt til å forandre sitt eget samfunn. I Norge har arbeiderbevegelsen spilt en ledende rolle i reisen fra et fattig land i verdens utkant, til et moderne velferdssamfunn. Den norske samfunnsmodellen kjennetegnes av små forskjeller – en god fordeling. Likeverd.

Vi har gode velferdstjenester som omfatter alle.

Nøkkelen til denne utviklingen har vært sterk organisering – både gjennom arbeiderbevegelsen, kirken og frilynte organisasjoner.

Nå som vi ser at økende ulikhet skaper sosial uro og styrker ekstreme grupper i verden, er ulikhet tilbake på den politiske agendaen. Det er bra.

Skal vi lykkes i å redusere ulikhet og sørge for en mer rettferdig fordeling av ressursene i verden er folks rett til å organisere seg helt sentral.

For å bidra til at også folk i andre deler av verden skal kunne bli deltakere og ta tak i og gjøre noe med urettferdighet i sine samfunn, så må retten til å organisere seg være en sentral del av norsk utviklingspolitikk.

Derfor oppfordrer jeg alle til å bidra til Norsk folkehjelps viktige arbeid på dette området!

* Folk har forandret verden – men ikke alene.
* Folk har skapt seg et bedre liv – men ikke alene.
* Folk har kjempet for bedre rettigheter – men ikke alene.
* Folk kjemper for rettferdighet, like muligheter, stemmerett og fred – men ikke alene.

 Arbeiderbevegelsen har alltid kjempet sammen med de undertrykte, og de som har kjempet for frihet og demokrati.

Ytrings- og organisasjonsfrihet og retten til å delta i politisk arbeid er grunnleggende i et demokrati. Disse rettighetene er under press i mange land – også i Europa. Vi kan lese at den økonomiske krisen i Europa presser EUs sosiale prosjekt. Krisetiltak setter folks rettigheter på spill og presser fagforeningene ut i skyggen. Krisen i Europa startet som en bank- og gjeldskrise, nå har den utviklet seg til en jobbkrise og en sosial og politisk krise. I dag er 26 millioner europeere uten jobb.
Rundt halvparten av disse er ungdommer – den oppvoksende generasjon. Til og med i vårt naboland Sverige er ungdomsledigheten høy.

I disse tider er det viktig å stå sammen, kjempe for fortsatt ytrings- og organisasjonsfrihet, fortsatt lav arbeidsledighet, kjempe mot fattigdom og økte forskjeller. Det er dette som markeres verden over 1. mai.

På 1. maidagen oppfordrer vi alle til å tenke over hvordan den enkelte av oss kan bidra til en bedre verden til beste for alle, ikke bare for de få.

Arbeiderpartiet er stolte av Norge. Vi vil bygge landet videre.

1. Mai er dagen vi markerer den pågående kampen.

1.mai er dagen vi feirer alt vi har fått til.
1. Mai er dagen vår.
Takk for oppmerksomheten.